
Nr. 22/230


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.4/2007 privind aprobarea plafonului de îndatorare publică a României pentru anul 2007, cu care comisia noastră a fost sesizată în fond cu adresa Biroului Permanent nr. PL.X 254 din 16 aprilie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea

 Ordonanţei Guvernului nr.4/2007 privind aprobarea plafonului 

de îndatorare publică a României pentru anul 2007
Cu adresa nr. PL.X 254 din 16 aprilie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.4/2007 privind aprobarea plafonului de îndatorare publică a României pentru anul 2007.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, cu adresa nr.99/22.01.2007 şi avizul favorabil al  Comisiei juridice, de disciplină şi imunităţi.

Prezentul proiect de Lege are ca obiect de reglementare aprobarea  Ordonanţei Guvernului nr.4/2007 privind aprobarea plafonului de îndatorare publică a României pentru anul 2007.
Pentru realizarea obiectivelor cuprinse in Programul de guvernare este necesar un volum considerabil de resurse financiare necesare completării celor existente. Pentru aceasta, Guvernul recurge la contractarea de împrumuturi interne şi externe.
În conformitate cu prevederile art.19 din Legea datoriei publice nr.313/2004, cu modificările ulterioare, Guvernul, prin Ministerul Economiei şi Finanţelor, stabileşte anual plafonul de îndatorare publică ce este supus spre aprobare Parlamentului.
1. Plafonul de îndatorare publică internă se stabileşte ca suma maximă a împrumuturilor interne pe care le pot contracta şi garanta autorităţile administraţiei publice centrale şi locale pe o perioadă de 1 an. Pentru anul 2006 a fost aprobat un plafon de îndatorare publică internă în sumă de 9.600,0 milioane lei care, până la data de 31 decembrie 2006, a fost acoperit cu împrumuturi în proporţie de 33,7%.
Plafonul de îndatorare publică internă propus pentru anul 2007 este în sumă de 19.000,0 milioane lei.
2. Plafonul de îndatorare publică externă reprezintă suma maximă a împrmuturilor externe pe care le pot contracta şi garanta autorităţile administraţiei publice centrale şi locale pe o perioadă de un an. Pentru anul 2006 a fost aprobat un plafon de îndatorare publică externă în sumă de 4.300,0 milioane euro care, până la sfărşitul anului a fost acoperit cu credite externe în proporţie de 43,1%.
Serviciul datoriei publice externe raportat la exportul de bunuri şi servicii va fi de 6,2%, sub limita critică de 20%.

Cu toate că, am putea angaja împrumuturi externe în sumă de 33.634,1 milioane euro, se consideră limitarea plafonului de îndatorare publică externă pentru anul 2007 la 4.400,0 milioane euro.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor domnul Nanu Ştefan, Director General în cadrul Ministerului Economiei şi Finanţelor şi doamna Ene Mihaela, Şef Serviciu în cadrul aceluiaşi minister.
La lucrările comisiei au participat 21 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 

Proiectul de Lege a fost adoptat de Senat în şedinţa din data de 11 aprilie 2007, în calitate de primă Cameră sesizată.

Proiectul de lege, potrivit art. 75 alin (1) şi (3) din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii proiectului de Lege pentru aprobarea Ordonanţei Guvernului nr.4/2007 privind aprobarea plafonului de îndatorare publică a României pentru anul 2007, în şedinţa din data de 3 mai 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
      Popescu Luminiţa

